'Rekord-daling' in brandstofpryse verwag | Maroela Media
'Rekord-daling' in brandstofpryse verwag
Die Outomobiel Assosiasie (AA) het Woensdag gesê motoriste kan moontlik volgende maand 'n rekord-daling in brandstofpryse verwag weens internasionale oliepryse wat skerp gedaal het.
"Die daling wat verwag word kan moontlik die skerpste nog wees. Dit is ondanks 'n geleidelike verswakking van die rand/dollar-wisselkoers oor die afgelope twee weke, "het die AA in 'n verklaring gesê.
Petrol sal na verwagting met tussen R1,05 en R1,07 per liter daal terwyl die groothandelprys van diesel na verwagting met 88c per liter sal daal, volgens die AA. Dié voorspelling kom nadat die Sentrale Energiefonds sy ongeouditeerde mid-Desember brandstofprysdata bekend gemaak het.
Volgens die AA is dit moeilik om die werklike syfer te voorspel aangesien internasionale petroleumpryse voortgaan om te daal, terwyl die Rand sy verswakkingstendens teenoor die Amerikaanse dollar voortgesit het.
"Tot op datum is die verswakkende wisselkoers oortref deur die daling in brandstofpryse en indien hierdie tendens voortduur, sal die prys wat motoriste by die pompe betaal teen die einde van die maand tot onder R12 per liter daal," het die AA gesê.